13 sterf in gru-botsingArgieffoto: @WCHEMS/Twitter Dertien mense is dood en nog ses beseer in ŉ grusame botsing Saterdag in die vroeë oggendure op die R26 tussen Fouriesburg en Bethlehem in die Vrystaat. Hilary Mophete, direkteur van kommunikasie vir die provinsiale departement van vervoer, het aan Maroela Media gesê die ongeluk het net na 03:00 gebeur. Volgens Mophete was twee minibustaxi’s vanaf Lesotho op pad deur Fouriesburg in die rigting van Bethlehem waar hulle later by die N3 sou aansluit. ŉ BMW was in die teenoorgestelde rigting uit Bethlehem op pad. “Die BMW het die eerste minibustaxi aan die regterkant getref wat veroorsaak het dat die voertuig van die pad af gegaan het. Die BMW het daarna reg van voor teen die tweede minibustaxi gebots en dié minibus het met die impak aan die brand geslaan,” sê sy. Die bestuurder van die BMW, een persoon in die eerste minibus en 11 mense in die tweede minibus het op die toneel gesterf. Mophete sê ses mense is beseer, van wie drie in ŉ ernstige toestand was. Al die beseerdes is na hospitale geneem. Volgens Mophete is die oorledenes nog nie geïdentifiseer nie, maar daar word vermoed dat hulle Lesotho-burgers was. ŉ Saak van strafbare manslag word ondersoek.